Papersnake/gushiwen huggingface dataset:
忆秦娥
严曾杼（清代）

春风急。春花寥落春禽涩。春禽涩。低呼轻唤，如诉如泣。

春云郁郁飞春雪。春闺寂寂春愁切。春愁切。几多心事，欲陈难说。
赠星士龙困
胡天游(元)（元代）

涵空一碧湛虚明，中有蜿蜒睡未醒。
好待夜深风浪息，看渠吞吐一天星。
蒋山佛果师为缘事来而此土方饥戏赋是诗以发一笑
李纲（宋代）

钟山禅老天骨奇，丛林晏座如孤罴。诸方宗仰第一义，说法舌作霹雳飞。

年来为众建广厦，胸中结构良峨巍。修梁巨栋资喜舍，瓶锡不惮东南驰。

飞腾道俗走檀越，堆积金贝罗珠玑。此方旱潦异常岁，百里稚耋方流离。

析薪鬻子给朝夕，阖境半作婴儿啼。坐看缘事莫措手，却欲反著僧伽梨。

未闻兰若泣龙象，好把信施赒寒饥。向来收拾大宝聚，随手散尽真慈悲。

惟师具眼得空观，稛载岂愁华橐归。吾言可听勿惆怅，无价宝珠元在衣。
春阴
王恭（明代）

海国东风后，千门积曙阴。断云随雨薄，归雁带烟深。

柳暗迷征骑，花寒笑客簪。翻怜胜游地，愁绝五陵心。
曹主簿泾自卜寿藏追范石湖韵谨依虚谷使君例各一再和 其二
汪炎昶（宋代）

醉吟且傍钓矶楸，坟上何曾酒到刘。从古英雄皆地下，几家扫拜尚原头。

光阴且靳私颜子，蝼蚁那知圣孔丘。名在丹台公勿虑，会嗤蓬颗露漙秋。
逢杨风轩教谕时风轩罢官久矣劝之东归故乡
杨巍（明代）

前岁一官罢，于今尚远途。鬓毛惊尽白，囊箧想应无。

老更攻诗翰，狂犹到酒垆。东归旧业在，三径未全芜。
赵十读通鉴有诗和韵赠之
韩淲（宋代）

胸蟠万卷富，莫受半点尘。治道杂朱紫，圣涂缠荆榛。

谁将十七史，一笔能具陈。论说兼轲雄，纪载由周秦。

首明礼与分，世变损益因。裕陵锡序尊，惟恐书易沦。

后学今如何，识治宜蔚彬。区区李唐臣，魏陆犹言仁。

南北固分合，夷夏宁屈伸。往哉涑水翁，元祐第一人。

帝谓胜荀悦，我生岂不辰。
偈颂一百六十首
释宗杲（宋代）

心空及第无阶级，直下忘怀罪性空。
一念廓然三际断，千差万别尽圆通。
禅人并化主写真求赞
释正觉（宋代）

皮苍老松，色暗焦桐。
微尘尘破，一印印空。
大千经卷钟出碍，三世佛口谷吞风。
六门了用，双眉有功。
水调歌头·丹鹤结青士
翁溪园（宋代）

丹鹤结青士，玄鹿侍苍官。寿仙堂下，应伴凫舃戏莱斑。麟记当年绣绂，燕剪今朝彩胜，淑气逐椒盘。孕毓阳和粹，独占一春先。平淮了，勋业盛，傲东山。中原犹待经略，趣诏凤池还。更数尧阶五荚，又上华封三祝，千载圣须贤。即拜玉枝赐，长冠紫宸班。
题翠微丹房送刘道士还荆山
杨士奇（明代）

昨日朝天出翠微，春霞五色绣为衣。金丹还忆荆山里，一片閒云相逐归。
避难东归，依韵和黄秀才见寄
徐铉（宋代）

戚戚逢人问所之，东流相送向京畿。自甘逐客纫兰佩，

不料平民著战衣。树带荒村春冷落，江澄霁色雾霏微。

时危道丧无才术，空手徘徊不忍归。
陌上
释行海（宋代）

别人杨柳别人花，自对春风感物华。
陌上最怜芳草色，王孙多是不还家。
新妇石
林小山（宋代）

瘦骨崚嶒立海湄，绿苔曾是嫁时衣。
江郎去作三衢客，目断天涯竟未归。
松树塘
史善长（清代）

尘沙争奈鬓中斑，风送涛声洗客颜。可惜全遮山面目，只知松树不知山。
和山间壁上陈子忠
颜发（宋代）

路转山根草木香，天容水色两茫茫。
渔人风里数声笛，飞过芦花幽兴长。
约斋刘公作寿藏戏柬
王慎中（明代）

超然高识有谁俦，不讳生前作死谋。百事都忘长脱躧，一丘预筑待藏舟。

亲题幽石因山表，选植名材绕隧留。只把两间充葬具，叹君曾未似蒙周。
秋日与诸君马头山登高
欧阳修（宋代）

晴原霜后石榴红，佳节登临兴未穷。
日泛花光摇露际，酒浮山色入樽中。
金壶恣洒毫端墨，玉麈交挥席上风。
惟有渊明偏好饮，篮舆酩酊一衰翁。
冬日寄梵公
黎彭祖（明代）

夜寒连被起，瞩目乱山中。鼠蛰眠枯草，鹰鸣生劲风。

小溪流积雪，高岫挺孤松。命仆搜茶具，吾将邀遁公。
秋夜感遇十首以孤村一犬吠残月几人行为韵 其五
陆游（宋代）

竭作朝筑陂，独劳暮锄菜。草烟栏犊卧，船响篱犬吠。

残年迫耄及，农事不敢废。儿曹强学馀，努力事舂硙。
楚城晓望
张耒（宋代）

鼓角凌虚雉堞牢，晚天如鉴绝秋毫。山川摇落霜华重，风日晴明雁字高。
寿阳罢郡日有诗十首与追怀…兼纪瑞物物。入淮至盱眙
李绅（唐代）

山凝翠黛孤峰迥，淮起银花五两高。天外绮霞迷海鹤，

日边红树艳仙桃。岸惊目眩同奔马，浦溢心疑睹抃鳌。

寄谢云帆疾飞鸟，莫夸回雁卷轻毛。
和效颦一首
林希逸（宋代）

诗能妨病语情真，才大犹如富傲贫。强作手书诚愧我，那知腹稿不劳人。

生平酷好乐何苦，集本多传续又新。拚却此身吟送老，百骸虽在果谁亲。
赠别陈东甫呈尚书钟公
乐雷发（宋代）

洞庭濯足共题诗，今听骊驹话别离。
泣玉可能悲卞子，买金只合铸钟期。
荷盘翦绿须栖鹭，{上从下鸟}顶分丝补接{上四下离}。
斗酒彘肩聊自壮，古来骚客例寒饥。
送道友归天台
贯休（唐代）

藓浓苔湿冷层层，珍重先生独去登。气养三田传未得，

药非八石许还曾。云根应狎玉斧子，月径多寻银地僧。

太守苦留终不住，可怜江上去腾腾。
和赵铁筠太守差次即目之作 其二
沈丙莹（清代）

乱后修文县，苍凉百感增。儒冠变酋帅，官吏傍残僧。

人面瘦似鹄，鬼磷多无镫。山城矧已堕，狼虎昼凭陵。
再用韵书怀
黄公度（宋代）

行行渐入瘴乡深，官事从人笑我侵。
越俎代庖真有愧，逢场作戏本无心。
宾僚暇日一杯酒，杖屦西园十亩阴。
政尔无能落闲处，且从猿鸟觅知音。
贺毅刚中长老住承天禅寺诗二首 其一
成廷圭（元代）

十刹亲题请疏开，法筵击鼓动春雷。自离南楚传灯后，重为东春倡道来。

两柱承天行日月，六鳌从地涌楼台。灵山诸佛生欢喜，散作祥风遍九垓。
蕃侍舅翁衡州史君游吉阳山舅翁举往年与南涧韩公唱酬长短句蕃赋三诗 其二
赵蕃（宋代）

闻道常年会，尚书领客来。公能哦旧句，我恨阙初陪。

郁郁云峰雨，苍苍石磴苔。人亡与节逝，已矣两裴回。
赋得月照冰池
叶季良（唐代）

霁夕云初敛，栖娥月未亏。圆光生碧海，素色满瑶池。

天迥轮空见，波凝影讵窥。浮霜玉比彩，照像镜同规。

皎洁寒偏净，裴回夜转宜。谁怜幽境在，长与赏心随。
出试院次韵和酬郑通直二首 其一
刘弇（宋代）

吏役区区病足酸，愁闻三十六盘山。偶从物外抽身去，又作人间行路难。

主意十分浓似酒，客心一缕急于滩。夜光莫道无因至，乞与扁舟洗眼看。
喜晴 其二
吴芾（宋代）

久雨无聊喜乍晴，尚馀春色到檐楹。杨花飞去今无力，燕子归来似有情。

静看游鱼波面跃，闲随野鹤竹间行。世缘到此消磨尽，只欲徜徉度此生。
次韵苏仲豫承务寄伯达推官
释道潜（宋代）

苏子真豪英，气貌严且重。幼无儿女姿，嗜好百不动。

唯馀读书事，乃与古人共。文章造深淳，词力宽不纵。

乐哉贤父兄，道义日相从。昨朝西湖外，目极孤鸿送。

高帆去百里，山水乏吟弄。作诗投置邮，但述鸰原梦。
谒金门（荼＿）
程垓（宋代）

花簇簇。触眼万条垂玉。小院春深窗锁绿。水沈风断续。

明月又侵楼曲。羞向枕囊拘束。只待夜深清影足。醉来花底宿。
群玉堂即事
汪莘（宋代）

蓬莱道山到者稀，忽随飚驾同来归。
天横阆野望不尽，地绝瀛海如无依。
初得松门入萧瑟，渐绕苔径穿芳菲。
奇花异卉不可识，但觉春是人间非。
高檐长廓白日静，朱帘绿幕清风微。
仰观群玉三大字，始忆上帝书所储。
赤图绿牒文字古，空桑孤竹音调希。
饮中八仙各洒落，琼林风月相光辉。
坐而投壶妙贯耳，立而对弈工解图。
吟诗诵赋清且永，何事顾我频嘘欷。
君不见咸平景德时，太平都在杨刘诗。
又不见庆历元佑际，后来谁与欧苏继。
只今延阁多才贤，如玉在山珠在渊。
杨刘欧苏未为老，秦皇鼌张俱少年。
有客野於孟东野，更宜卢仝作诗社。
碧笺小纸辱佳命，青林紫笔令挥写。
君山天酒浇枯肠，吸尽一回酴醾香。
赠君千岁白鹿健，报我三尺金鱼光。
羽陵蠹简非我处，老上龙庭欲飞去。
凤台南轩又招手，第一内宅由来住。
东西南北身已老，安得丹液还元脑。
碧桃洞口花乱飞，留待归来不须扫。
送熊飞将军赴丞相麾下
李春叟（宋代）

龙泉出匣鬼神惊，猎猎霜风送客程。
白发垂堂千里别，丹心报国一身轻。
划开云路冲牛斗，挽落天河洗甲兵。
马革裹屍真壮士，阳关莫作断肠声。
西湖竹枝词二首 其二
郭庸（元代）

流光昨日又今朝，犹忆当年醉六桥。金鹊翠蕤纷在眼，生红七尺系郎腰。
杂兴
利登（宋代）

渺渺江河流，蛟龙所为沼。
高山苟无松，不如低平阜。
洁身服休美，荣辱非所囿。
孤航何翩翩，独往不我觏。
眷言友仙乔，寤寐耿长抱。
安得翔风鸾，栖神此蓬岛。
同官游赤松二首
姜特立（宋代）

今朝乘兴出林坰，商略天公未肯晴。
日色忽收梅气润，山光便挟麦风清。
雪中送客过清水闸二首 其二
杨万里（宋代）

肩舆九步十倾欹，下有冰河不敢窥。冰上水禽行似箭，忽逢缺处得鱼儿。
去妇词二首
魏允中（明代）

云雨阳台旧路迷，千山明月照人啼。
背风纵作孤飞翼，索胜金笼里面栖。
咏大学两关诗
黎琼（明代）

人于险处皆能越，抵死不来打此过。有个真能打过去，试看光景竟如何。
傅银青挽词二首
苏辙（宋代）

丹旐国西门，茅庐济水深。
官清贫似旧，名重殁犹存。
台阁传遗懿，交游拭泪痕。
君恩不改故，延赏遍诸孙。
点绛唇·一点青阳
赵彦端（宋代）

一点青阳，早梅初识春风面。暖回琼管。斗自东方转。白马青袍，莫作铜驼恋。看宫线。但长相见。爱日如人愿。
卢舍那僧舍留别
李新（宋代）

筠尖侧侧度朝晖，别泪潸潸渍客衣。
儿女殷勤怜我老，登山临水送将归。
潘淑妃
喻良能（宋代）

东昏当日宠容华，潘妃步步生莲花。
阅武堂前种杨柳，玉儿雪腕亲沽酒。
莲花不见杨柳空，苍烟白露杂悲风。
朝中措（重葺南湖堂馆，小词落成）
张鎡（宋代）

先生心地等空虚。行处幻仙都。点缀玲珑花柳，翻腾窈窕规模。

三杯两盏，五言十字，迟老工夫。受用南湖风月，何须更到西湖。
和赵尧夫晨起
毕仲游（宋代）

留连夜色城中月，造作秋声雨后桐。残烛有花非目眩，宿酲无病似头风。

未从丹灶游方外，且对黄粱说梦中。三十万家天欲晓，非烟非雾气葱葱。
斋居 其一
顾清（明代）

日暮浮云尽，瑶空湛虚明。北辰俨中居，列宿环四营。

搀抢既不俨，彗孛亦潜精。朗月行中街，垂辉彻洞冥。

感此念畴昔，忽如初梦醒。泠然遂忘寐，整冠候鸡鸣。
风入松•索笔
董以宁（清代）

閒惊綵笔染香胶。自把黛痕描。而今老去中书令，奈描来、半损而妖。

待倩欧家紫脚，更须蔡氏红腰。

好凭青鸟索香毫。嘱付几唠叨。一春腕弱时欹颤，学不成、书圣丰标。

写得鸳鸯字软，染来蛱蝶图娇。
寄籍溪胡丈及刘恭
朱熹（宋代）

先生去上芸香阁，阁老新峨豸角冠。留取幽人卧空谷，一川风月要人看。
应天长 其一 苏堤春晓
张矩（宋代）

曙林带暝，晴霭弄霏，莺花未认游客。草色旧迎雕辇，蒙茸暗香陌。

秋千架，闲晓索。正露洗、绣鸳痕窄。费人省，隔夜浓欢，酲处先觉。

重过涌金楼，画舫红旌，催向段桥泊。又怕晚天无准，东风妒芳约。

垂杨岸，今胜昨。水院近、占先春酌。恁时候，不道归来，香断灯落。
导引·龙舆春晚
佚名（宋代）

龙舆春晚，晓日转三川。鼓吹惨寒烟。清明过後落花天。望池馆寒然。东风百宝泛楼船。共荐寿当年。如今又到苑西边。但魂断香軿。
恭纪圣恩春日同游并颁赐殊品 其四
方献夫（明代）

仙茗分来御椀携，内庖珍馔共甘肥。缥囊彩扇连翩至，仰见皇心欲解衣。
菩萨蛮 丁巳九月病中有感八首 其十七
尤侗（清代）

曲江芳草年年碧，郎君骑马胭脂色。白首苦低垂，花间扶杖归。

逢场曾作戏，乔扮参军势。浓笑写官衔，排行无二三。
寄诗
李主簿姬（唐代）

去时盟约与心违，秋日离家春不归。

应是维扬风景好，恣情欢笑到芳菲。
梦玉人引
陈三聘（宋代）

倚阑干久，人不见，暮云碧。芳草池塘，春梦暗惊诗客。昨夜溪梅，向空山、雪里轻匀颜色。好赠行人，折枝南枝北。

雨巾风帽，昔追游、谁念旧踪迹。料得疏篱，暗香时度风息。淡月微云，有何人消得。便归去、踏溪桥，慰我经年思忆。
燕歌行七解 其七 白头吟
于慎行（明代）

朝为山上云，暮为川上雨。变化在君心，然疑不得语。

今日为牛女，明日为参商。参商不相待，安知秋夜长。

素心一何愚，自谓与众殊。所贱菅与蒯，所贵玉与珠。

白石何累累，流水何潺潺。水流石不转，人情中道还。
留题诸罗十一番社
周芬斗（清代）

十八重溪外九重，山环水复草蒙茸。既和族类臻饶裕，秫酒清过汉酿浓。
退居近墅
张咏（宋代）

选得烟村寄掩扉，拙谋翻似解忘机。
名场未入老将至，乡信不来春欲归。
窗背晚阴黄鸟语，簟横幽径落花飞。
何由尽会苍苍意，时复携筇上翠微。
莺鸣十章寄戚伯瑞
彭龟年（宋代）

静观物理，式感我思。
有风凄兮，吹我裳衣。
水调歌头 贺人再娶
佚名（宋代）

阿谁煎凤髓，续此玉琴弦。依然音调清婉，律吕互相宣。

天使彭城姝丽，来配鲁邦才子，永作地行仙。况有盈门礼，百两拥骈阗。

更临鸾，看举案，两无偏。从此欢谐千岁，月下与花前。

胜长芝兰玉树，俱作蟾宫佳客，声誉振螺川。仍看明年去，平步上青天。
冬夜酬单廉夫
李宪噩（清代）

对坐孤镫下，深斋夜向残。垂帘炉火静，拥雪竹声寒。

胜事年今过，名场兴已阑。惟应冷僻句，寂寞共君看。
容易
郭尚先（清代）

容易愁人唱恼公，况兼红酒谢荷筒。连旬称病辞今雨，得句无题托古风。

归燕依人如话别，宾鸿学汝共书空。平生最喜谈秋兴，领略年时已不同。
湖上同蔡子鼎谭仲修
吴怀珍（清代）

轻舟一棹入湖西，和尔行吟过白堤。宿雨画桥烟水碧，空山乔木鹧鸪啼。

吾曹啸傲仍诗酒，大地兵争日鼓鼙。凄绝长河控南北，登高雪涕为群黎。
见戏
毛滂（宋代）

薄命何须问大来，时时废话卷只孤咍。
故园松竹空荒径，可胜渊明一赋催。
秋云
傅作楫（清代）

久客悲秋常病卧，今年初起见秋云。翻将北海鱼龙气，变出南秋虎豹文。

晚树阴从天外合，寒江色向雨中分。五陵衣马情如许，旧说荒唐不可闻。
颂古三十八首 其七
释从瑾（宋代）

九年冷坐已败阙，只履西归更脱空。后代儿孙空妄想，鸥鸪啼不为春风。
喜何闇然京闱得隽 其二
韩日缵（明代）

下榻他乡夕，论文尔转豪。风尘双逸足，湖海一绨袍。

迹自罗浮远，名悬碣石高。无穷今昔意，且为醉香醪。
和人过韩柱活庙一首
尹洙（宋代）

隋氏一宇内，三将皆勇夫。
贺公活以累，杨素死有诛。
贤哉韩柱活，身与功名俱。
庙食垂后世，祀典诚有诸。
荒忽临终言，遂此惑庸愚。
自诸暨抵剡
潘阆（宋代）

夷犹双桨去，暮不辨东西。
夕照偏依树，秋光半落溪。
风高一雁小，云薄四天低。
莽荡孤帆卸，水村杨柳堤。
简致中温其
李处权（宋代）

世情何怪白头新，岂料穷途复友仁。
一室他乡春笑客，半年行路雨欺人。
辋川诗说王摩诘，谷口名闻郑子真。
想是书机似图画，云峰矗矗水粼粼。
漕司君子堂把酒
邓深（宋代）

拥岸芙蓉媚晚秋，败荷颠倒雨初收。
杯盘不料今朝款，杖履如陪昔日游。
竹迳以东藏曲折，水村而下转清幽。
穉松戢戢存遗爱，不用诗来问好不。
赠李柔得道士
陆佃（宋代）

传得真人性，长安久卜居。噀成西蜀雨，换得右军书。

酒散颠狂极，香消寂寞馀。更能盘礴画，传写十分如。
客珠崖怀罗浮寄山中诸子三十韵 其十三
成鹫（清代）

一钵雕胡七椀茶，衲僧随分有生涯。摩醯顶上开新眼，香象云中瘗旧牙。

结社更思修白业，还山不拟煮黄芽。庵西道者如相问，宕子年来解破家。
丽江视事见年岁丰稔汉夷安恬喜赋见志 其二
马毓林（清代）

土诏侏{牜世}未易知，欣看苍赤气恬熙。年丰比户皆篘酒，俗朴沿街尽贸丝。

麦饼乳茶留客坐，芦笙铜鼓赛神祠。笑余忝作蛮夷长，无诈无虞两不疑。
寄会稽丞赵振道
孔武仲（宋代）

龟峰琬琰翠成堆，轩槛前当秀色开。
此地登临比图画，与君谈笑继樽罍。
传闻佳景无时乏，依旧清江不断来。
今日关河隔千里，相逢何处少徘徊。
题清凉寺
杨巨源（唐代）

凭槛霏微松树烟，陶潜曾用道林钱。

一声寒磬空心晓，花雨知从第几天。
登南神光寺塔院（一本题作登南台僧寺）
韩偓（唐代）

无奈离肠日九回，强摅离抱立高台。中华地向城边尽，

外国云从岛上来。四序有花长见雨，一冬无雪却闻雷。

日宫紫气生冠冕，试望扶桑病眼开。
回渡富良江二首 其一
潘希曾（明代）

富良江头风日晴，王子乘春送客行。一棹中流歌未毕，隔江花柳已相迎。
夜寒
方回（元代）

夜寒眠不著，吾首竟何如。
世事良多故，多谋似太疏。
醉从添酒债，病始爱医书。
雪霁寻僧去，谁家借蹇驴。
除夕有感
王斯年（清代）

年光如水去何赊，星影侵人鬓渐华。身有余闲拼中酒，梦忘是客竟还家。

堂高雅爱来春色，山冷凭谁说旧花。寄语娇儿痴弗卖，不痴我尚困尘沙。
虎丘陈公楼
朱存理（明代）

芳春择胜作山游，再过山中已杪秋。岩菊有花撩客醉，野人无事为僧留。

郡中白傅开新路，池上陈公筑旧楼。今古悠悠谈麈外，吸泉聊自润诗喉。
送长尾雨山北游
郑孝胥（清代）

江户旧游非梦寐，眼前雨山尝同醉。人间陵谷事堪惊，无恙吾侪默相对。

此心历劫终不改，我与乾坤孰坚脆。但持常理待无常，苍狗白衣从变态。

春申流寓忽数载，文字相娱加笃爱。君今北行何所览，阙里岱宗思一拜。

寻碑扪石或有得，吊古哀时必增慨。知君平生重忠义，邪说安能容鼠辈。

莫嗟孔氏久无徒，回首沧桑老夫在。
寄刘叔骥
赵蕃（宋代）

朝行巴陵帆，暮泊汉阳鼓。
胡为我所思，只说在何许。
折麻念离居，搴若怀远渚。
望望莫致之，江头漫延伫。
纪梦
耶律铸（宋代）

衰草淡烟迷故垒，情思迢迢似流水。关山目断雁声沈，几曲阑干闷独倚。

倚兰还忆早春时，款款东风绽桃李。青春如昨岁云莫，大抵人生如寄耳。

如何携酒对明月，一笑红尘等白蚁。归来梦蝶恼庄周，蝶去悠悠几千里。

吟哦犹在月明下，诗就清欢未能已。举手欲折桂枝去，行入青天广寒里。
秋日越秀山怀古 其二
吴怡（清代）

落日秋原草木彫，断垣残础认前朝。呼鸾道废佳游歇，戏马台荒霸气销。

岭海蛮烟愁陆贾，陀城瘴雨吊任嚣。登临不尽沧桑感，怕听西风咽暮涛。
中宿归舟赋得落日放船好和张子白韵 其八
成鹫（清代）

落日放船好，西风拂面寒。山光呈甸线，潭影静鲵桓。

篱薄千丛菊，阶除九畹兰。还家秋未晚，忘却路行难。
满江红 春日偕诸姊妹雅集西园，并饯五妹张夫人北上
姚凤翙（清代）

杏雨桃风，好园林，春光如画。把当年，兰亭曲水，新翻佳话。

女伴喜传青鸟字，夫人肯降红鸾驾。道今朝，美景与良辰，千金价。

牡丹砌，荼蘼架。紫燕语，黄鹂骂。又何须丝竹，舞台歌榭。

闺秀尽同张氏妹，论诗更有多才谢。恨香车，指日上皇都，分离乍。
水调歌头 其四 题晋臣真得归、方是闲二堂
辛弃疾（宋代）

十里深窈窕，万瓦碧参差。青山屋上，流水屋下绿横溪。

真得归来笑语，方是闲中风月，剩费酒边诗。点检歌舞了，琴罢更围棋。

王家竹，陶家柳，谢家池。知君勋业未了，不是枕流时。

莫向痴儿说梦，且作山人索价，颇怪鹤书迟。一事定嗔我，已办北山移。
古冢行
毕仲游（宋代）

古行古冢东，暮行古冢西。冢中古人骨已朽，冢外游子今何之。

古食古道南，暮食古道北。道傍古迹不可见，道上行人常役役。

古人居今人必爱，今有古人人不识。面前和好儿女颜，背后往往张弓射。

拂衣归去非不会，无宅无田归未得。长靴短笏随众人，敛首低颜为俗客。

深居晏坐尚恐喧，平路缓行犹恐蹶。口中有声未尝吐，咽入喉咙化为血。

君不见谷口郑子真，又不见蜀中扬子云。子真老死耕岩石，子云嗜酒惟醺醺。

丈夫穷达皆有命，万事得失非由人。街头沽贩味虽薄，犹可赊来倾入唇。
百山歌
郭之奇（明代）

山途历四省，踰山步百邦。山从地分域，地因山别疆。

穿山繇山地，依山止山乡。山蔬备晚食，山鸡促晓行。

行行周山绕，宛在山中央。山心含故意，入山独彷徨。

迤逦擐山足，跌踼陟山嶈。山岚蒙山暖，山树拂山凉。

山容撤山景，山气发山光。山日浮幌荡，山峰破混茫。

山风吐山响，山云焕山妆。山中静藏月，山外远连江。

山峡流清潎，山谷激飙飏。山泉幽以泶，山林静而芳。

山陵断还续，山蹊纡复障。山舟横山渡，山榾引山梁。

屴崱连山脉，㠎嶪郁山冈。山居宅山曲，山家隐山傍。

山城山作邑，山民桀如狼。山田多硗埆，山村掩寂荒。

山中何所有，山坂富牛羊。山童啸山歌，两两在山畼。

秋深山薄绿，冬至山敛黄。离叶散山翠，振条落山苍。

山花孤承露，山卉半染霜。山松开山籁，山桂郁山香。

山篱垂山菊，山竹披山篁。山骨劳巧匠，山鬼筑夜墙。

山门溜夹水，山观寂飞窗。雨濛山先翳，天霩山自旸。

山庵如鸡栖，山路多羊肠。崒嵂崇山髻，嶕峣结山鬃。

山石参山势，山滩竞山强。环山多郁垒，梯山就崆㟅。

祇随山俯仰，莫计山短长。近山历可数，远山叠可望。

期着东山屐，先拟北山章。全挹西山爽，还归南山阳。

久从山朝暮，微识山行藏。赋成百山语，歌与百山商。
秦淮官柳二首之一
贺铸（宋代）

秦淮两潮西复东，淮边杨柳酣薰风。
送春白花去漠漠，避日黄薰啼怱怱。
陶彭泽多倦官叹，桓琅邪今衰病翁。
此身会复有健日，拟就绿阴横钓篷。
曝书庭中即事有作因思正仲在雁苍山南为我作
舒岳祥（宋代）

稍觉干戈定，聊宽旦夕忧。
黍黄鸡应喌，划远犊呼牟。
匣画乘阳展，庭书值雨收。
漳滨想公干，小楷作银钩。
咸阳逄卜师颜照磨
殷奎（明代）

故人已别十年过，衰鬓相逢半已皤。共挽客衣怜道路，又持使节傍关河。

归来西掖清光近，坐对南山爽气多。庭下鸟啼人吏散，紫薇花发柰君何。
题丁子坚所藏张彦道画唐官进马图
邓雅（元代）

张君上疏归来早，画笔犹为当世宝。向来得意写龙媒，云雾晦世雷电扫。

青丝络辔御者谁，却忆唐官初进时。万里来从沙漠道，九衢翻动雪霜蹄。

当时天子惜良马，亦命韩生作图画。只今閒却两青骢，春草春风在原野。
行次淮上寄何毖秀才
胡宿（宋代）

南浦伤离数，西州作恶频。吟亭蝉送柳，宿枕鸟惊晨。

邺会疏沈李，吴怀豫忆莼。此心何用慰，前有杏园春。
次云居老诗韵 其三
彭汝砺（宋代）

荆山有玉比山丘，爱玩还将木李投。掣电一机吾会得，天边月在水中流。
上余倅生辰唐律十章
唐士耻（宋代）

牢盘白雪是丹媒，解活民生富国财。
巨浸无边归掌握，共知阴德鼎方来。
清明二首 其二
归一夔（宋代）

一去昭阳入朔台，羁魂流落不归来。葬从胡地留妃骨，死向南归飏后灰。

鸦噪莫看耘墓迹，酒香谁把洒陵杯。茫茫草地人稀到，风急棠梨落又开。
诗一首
白麟（宋代）

谁破天荒开僰道，千栽岩木护天宫。
背城山合疑无路，面水窗横自有风。
将至洛中先寄宋次道诸幕府
刘攽（宋代）

频年洛阳道，秋月照征车。关口朝烟上，伊川晓日初。

舣船看饮马，投策数游鱼。蝉嘒随林静，钟鸣应谷虚。

夙龄怀胜尚，吏役久愁予。及此娱山水，翻知喜简书。

名都士渊薮，盛德世璠玙。羁旅如倾盖，詹言兴有馀。
听道人弹琴
袁说友（宋代）

东城寻春春事浓，长啸理策蓬庵中。
道人饭了徒快睡，万虑一洗惟丝桐。
高山不断春啧啧，流水无言声磔磔。
月明露冷意有余，夜想朝吟恨谁释。
平生心赏竹间寻，岁晚欣逢正始音。
烦君更抚文王操，慰我寒窗在此琴。
寄东湖溥侍者
释智愚（宋代）

声前未举已先知，曾用输机陷国师。
险处与谁分胜负，苹花汀草暗相宜。
次韵金元鼎新年七十
韩元吉（宋代）

论文倾满座，嗜酒见天真。
旧惬李君驭，今怀王翰邻。
欢情知老大，诗话僧清新。
莫作悬车念，滔滔且问津。
文笔峰
姚光泮（明代）

海上扶舆淑气融，笔峰晴削倚层空。彩烟时拂彤云里，黼黻裁成总化工。
和陈侍郎韵寄题林尉肯堂
陈淳（宋代）

肯堂题扁自名公，表里须教实一同。
门阅不夸车马大，家声端藉礼诗隆。
熟仁便足膏粱味，殉义能传清白风。
终始此生无忝处，精诚妙与古人通。
初归童古佣过访
沈守正（明代）

落魄归来拟闭门，不堪下马正逢君。英雄老眼摩相看，冷暖交情叹莫论。

愁重自伤增短发，话长偏觉易黄昏。廿年旧事真如昨，尚记挑灯细定文。
寄题钱申仲漆堂隐居四首 其二 芳美亭
孙觌（宋代）

离离陌上花，春到锦营中。上冢千骑出，竟天晚旌红。

故园已陈迹，风流馀此翁。渺渺山间曲，披披烟雨丛。

种桃今著花，千岩贮春风。锦绣裹山谷，遗民悲故宫。
英宗皇帝挽辞五首 其二
张方平（宋代）

旧学多闻富，咨周听德聪。乾元纯用九，丰日正宜中。

治迹传英烈，神明溯阆风。平居修五事，洪范在潜宫。
颂古三十六首
释惟一（宋代）

不落宫商太古音，无劳弦上发清声。
高山流水有余意，除却子期谁解听。
乾道之初卜居三山今四十年八十有一感事抒懹
陆游（宋代）

乾道之初结草庐，三朝六见纪元初。
年光抛掷虽加倍，生计萧条愈不如。
目暗欲盲停夜课，发残无几怯晨梳。
市声风便犹关耳，未死终当更徙居。
句
朱千乘（唐代）

锦缆扁舟花岸静，玉壶春酒管弦清。
贺新郎·晓印霜花步
刘过（宋代）

晓印霜花步。梦半醒、扶上雕鞍，马嘶人去。岚湿青丝双辔冷，缓鞚野梅江路。听画角，吹残更鼓。悲壮寒声撩客恨，甚貂裘、重拥愁无数。霜月白，照离绪。青楼回首家何处。早山遥、水阔天低，断肠烟树。谁念天涯牢落况，轻负暖烟浓雨。记酒醒、香销时语。客里归鞯须早发，怕天寒、风急相思苦。应为我，翠眉聚。
三泉驿舍
陆游（宋代）

残钟断角度黄昏，小驿孤灯早闭门。
霜气峭深摧草木，风声浩荡卷郊原。
故山有约频回首，末路无归易断魂。
短鬓萧萧不禁白，强排幽恨近清樽。
见京兆韦参军量移东阳其二
李白（唐代）

闻说金华渡。
东连五百滩。
全胜若耶好。
莫道此行难。
猿啸千溪合。
松风五月寒。
他年一携手。
摇艇入新安。
吾兄文夫宦游天台余将官于江左不胜感离之情用韦苏州那知风雨夜复此对床眠为韵作十诗以寄 其一
王淹（宋代）

秋风一夕来，木落江水波。相将雁南翔，奈有孤飞何。

四海兄弟少，百年离别多。傥坚归来心，富贵尔则那。
别袁州司户司马行二首
彭龟年（宋代）

四海司马氏，大州从事贤。
剸裁无剧务，抑郁已三年。
人在甘棠里，梦回春草边。
知音有当路，何日践英躔。
即事
吴潜（宋代）

春阴漠漠护轻寒，春昼无聊午梦閒。
幽鸟不知人意改，衔花飞傍小阑干。
句 其二十六
吴沆（宋代）

起于怀素节，嘉乃伴虚心。
古华林苑
马之纯（宋代）

当时园上想欢娱，不见当时见画图。
缥缈神仙来绛阙，分明人世有蓬壶。
庭花唱断风生砌，莲荡归来月满湖。
万点华灯星似缀，明朝簪珥得青芜。
益津八景 其六 觐光山色
卢龙云（明代）

城上高楼俯樾丛，山光隐映画图中。总无竞秀千岩逼，却有寻芳一径通。

天入中原形具美，地临三辅势偏雄。郁盘灵淑知无尽，长为皇家壮镐丰。
游灵岩谒杜清献读书处次方石先生韵 其一
王弼（明代）

市尘江截断，山色雨添明。地迥神灵会，秋高水石清。

胜观随步改，险息得林平。一瓣杜公室，蹉跎愧此生。
彭南溟迁泺上
叶承宗（清代）

彭生阀阅子，兼之湖海士。意气薄云霄，神情在山水。

貌物如有神，不独得其似。四壁虽萧然，耻以丹青市。

自子初临泉上游，香毫冉冉画寒流。叶郎大笑向人说，泺水新来顾虎头。
离临安道中有作
史尧弼（宋代）

拂袖归与喜欲奔，回瞻不觉鼻含辛。
有情犹作迟迟去，何事空馀咄咄频。
颍水旧来堪洗耳，西风当日苦多尘。
人间触处皆宜隐，不必桃源始问津。
别陈给事诸公赴陆府判盘隐之约
释居简（宋代）

挂包妃子墓田居，馀地无钱买一锄。邻寺笑贫稀住计，孤山嫌怪索离书。

鸿虽自去何须送，鸥不曾亲尽不疏。亟欲寄声寻便武，只烦三十六鳞鱼。
寄李辅之
晁说之（宋代）

布裘菜饭久忘言，粝食粗衣过上元。
怪底狂风迷四野，荣光自满濯龙门。
泛舟循惠间山水清绝口号四首 其三
李纲（宋代）

青山碧水白鸥飞，野岸临流有钓矶。便欲诛茅老沧海，于今江浙可忘归。
蔷薇
夏竦（宋代）

红房深浅翠条低，满架清香敌麝脐。
攀折若无花底刺，岂教桃李独成蹊。
戒杀八首 其二
吕本中（宋代）

畜犬被缚时，犹为主人吠。吠声不绝口，汤沸主已退。

主人调醯盐，欲以佐滋味。持此望身安，世间宁有是。
宫词
杨皇后（宋代）

凉生水殿乐声游，钓得金鳞上御钩。
圣德至仁元不杀，指挥皆放小池头。
册立冠婚分封四咏 其二
梁斗辉（明代）

问竖曾闻日几回，龙楼深处正徘徊。招贤不藉留侯策，豫教常悬贾谊才。

鹤驭风清调玉烛，蓂阶气盎接蓬莱。微臣更有承华颂，留对君王次第开。
答景卢咏道上新松
洪适（宋代）

落落乔松说九华，远移霜骨想专车。沦脂此地能和药，结实殊方却入茶。

村女拾钗分翠叶，野人敲粉聚黄花。翛然一径穷芝岭，晓见飞云夕见霞。
山居 妙高堂
程俱（宋代）

君知妙高堂，何异妙峰境。向来妙高人，宛在妙峰顶。
致政少卿邵公挽辞三首 其三
苏颂（宋代）

吴苑新开第，都门遂挂冠。俄闻曳杖叹，未适散金欢。

旧迹馀三径，高风戢一棺。只应名不朽，沈志史臣刊。
忆泛西湖
郑獬（宋代）

四面青山紫绣围，平湖万顷碧罗衣。
风摇酒面金鳞活，月弄波罗玉篆飞。
醉客半眠红烛下，画船行唱采莲归。
十年衣袖遮尘土，惆怅飞云满翠微。
答吴子友见寄昔与子友同书局以此韵往来人各
李之仪（宋代）

忆昔榱题杂梁栋，怀璧握珠容抱瓮。大宛天马本不羁，擪耳辕驹援就控。

捞虾摸蟹力易尽，搏虎擒蛟杀方痛。君时正射晁董策，直把黄金变铅汞。

顾我衰迟特相子，许我过比仪韶凤。回头已数六端午，几向梦中自占梦。

迩来欲述陷肤语，岂谓书词情愈重。琅琅楚虞奏未缺，杳杳燕鸿目频送。

壮君已赴宣室召，老来未弃蟭螟动。诗成新月半侵帘，更听楼头角初弄。
高宗皇帝挽词二首
周必大（宋代）

社稷兴中否，干戈静四溟。
生年同艺祖，庆寿似慈宁。
人忆庚庚兆，天垂九九龄。
向来怀夏禹，今祔越山青。
种蔬
陆游（宋代）

老翁老去尚何言，除却翻书即灌园。
处处移蔬乘小雨，时时拾砾绕颓垣。
江乡地暖根常茂，旱岁虫生叶未繁。
四壁愈空冬祭近，更催稚子牧鸡豚。
偕伍伯饶杨伯顺甥舅顺德李子长游李村山
陈献章（明代）

游走意何穷，天枢日夜东。青山都老脚，破笠又春风。

径草分遥碧，岩花坠小红。乾坤浑欲到，何处问壶公。
题苏武年羝图
戴亨（清代）

苏卿奇节古所无，丹青为写当年图。手持汉节节旄落，驱羝就年阴山枯。

朔风如刀砭肌骨，瀰漫浩雪埋穹庐。蚩尤愁惨作妖雾，老狐叫啸群邪趋，孤臣万里将何如。

鸾凤罹笯龙受缚，久𢬵肝脑涂沙漠。阴阳为炭天为炉，险阻巅危笃攻错。

陶铸伟器撑乾坤，讵比凡材任销铄。终教皓首复归来，千秋万祀声隆赫。

君不见李陵歌送褰行裾，仰天泣血空欷歔。
同耿湋宿陆澧旅舍
卢纶（唐代）

当轩云月开，清夜故人杯。拥褐觉霜下，抱琴闻雁来。

迎风君顾步，临路我迟回。双鬓共如此，此欢非易陪。
闲居感旧偶成十绝乘兴有作不复诠次 其七
吕本中（宋代）

平生亲爱独诸晁，叔也相亲共寂寥。半日不来须折简，暂时相远定相招。
俺都淮城
陈诚（明代）

奉命辞金阙，山川跋涉多。
双旌随斗转，万国共星罗。
客路风霜惯，方言世事讹。
边城临塞北，官马度林阿。
野草连天没，秋风卷地过。
远人心匪石，酋长意无他。
琥珀倾新酒，银峰削紫驼。
豪来搔秃首，醉后发狂歌。
自说英雄甚，那知富贵何。
九天施雨露，四海沐恩波。
玉帛梯航贡，车书仁义摩。
安边宁口舌，制胜岂干戈。
陆贾囊空载，班超鬓已皤。
君亲常在望，归计莫蹉跳。
嘉禾颂七章章四句
吴泳（宋代）

维昔唐叔，实施王命。
伊今之人，惟唐叔是景。
好事近
吕胜己（宋代）

宿面浅匀妆，梅粉旋生春色。绣草冠儿宫样，系丁香新缬。

凤檀槽上四条弦，轻□□□攧。恰似浔阳江畔，话长安时节。
春词
吴浚（宋代）

是处箫声破碧云，翠梅依旧锁闲春。
东风不负庭前柳，只负年年看柳人。
菊涧兰石松菊手卷
释居简（宋代）

髯高江汉归，化作木石妖。槁树怪槎蘖，俱趁毫端朝。

苍藓并砌泣，老棘伤秋彫。筱簜霜不蕃，兰茝春方饶。

抵死兰茝傍，不肯著艾萧。坡陁数片石，仙袂拂不消。

定知何处见，五老前山椒。
集义斋诗为太行高氏作 其三
吴当（元代）

我其扩之，制事不违。用达万变，审乎先几。
次韵虞子建见咍赎带作醮 其一
范成大（宋代）

斋祠难著野衣冠，旋赎金章始见閒。台架尘侵毬路暗，花书墨渍笏头斑。

当年驲骑传呼赐，此日村童拂拭还。若比前厅荒驿舍，见存犹可一开颜。
自海上来留题
杨杰（宋代）

佛日山前水，行人甘露杯。须知源派远，直自四明来。
陋居五咏 其一 景风院
汪莘（宋代）

昔年浮丘人，池馆藏一丘。天门骑鹿仙，浩气压女牛。

朅来木正落，歌动林塘幽。至今五月花，憔悴因郎羞。

底处牵白犊，超然对清流。景风故随车，为我回凉秋。
氏州第一
郑熏初（宋代）

开遍来禽，春事过也，江南倦客心苦。料理花愁，销磨酒病，还是年时意绪。寒浅香轻，早一霎、朝来微雨。柳曲闻莺，河桥信马，旋题新句。

漫道而今无贺铸。尽肠断、满帘飞絮。说似风流，除非小杜，妙绝夸能赋。黯相逢，俱有恨，空流落、江山好处。猛拍阑干，诉天知、声声杜宇。
喜园中茶生
韦应物（唐代）

洁性不可污，为饮涤尘烦。
此物信灵味，本自出山原。
聊因理郡馀，率尔植荒园。
喜随众草长，得与幽人言。
颂古
释道颜（宋代）

若谓平常心是道，枝蔓向上更生枝。
贴肉汗衫如脱了，唤来眼上与安眉。
暮秋弥月阴雨新米甚艰晚霁至夜复雨
舒頔（元代）

昏黄天开霁，夜黑雨复作。天公亦侮人，稔岁变凶恶。

湿薪炊午庖，生稻炒晨镬。十日九阴雨，何处散吾脚。

况味固不佳，光景亦萧索。孰云岁功成，尚乃滞耕穫。

倩谁开扶桑？四海一照烁。
湘月 送朱石禅归长沙
孙鼎臣（清代）

岳云如画，记苍莨谷里，曾种丛竹。老鹤归来，那见我两鬓丝丝新绿。

杜若寒沙，蘼芜晓露，梦断平汀曲。数重山色，几回写入横幅。

输与一叶归舟，湘湾卅六，漾文波如毂。雪底孤篷，可记得、前夜同烧银烛？

酒渍青衫，歌翻绛树，别恨连番触。梅花无语，满林静缀寒玉。
小师求赞 其一
释居简（宋代）

平常心，摩竭合。砥柱不摇，风雷不迅。拈了也，示祖敬。

无法商量，一印印定。
长滩驿次韵陆惇礼留题二绝句 其一
李纲（宋代）

文彩飘飖青琐郎，朝班同望赭袍光。岭云深处观题句，使我幡然念帝乡。
留山庵
王谌（南北朝）

遥山一望青如染，到得山边却不青。
松径有风常自扫，岩扉入夜不曾扃。
烧残柏子重添火，沽得村醪旋倒瓶。
却羡山僧无一事，日长帘下自翻经。
题黄葵聚蝶图
陶宗仪（明代）

亭亭花萼媚秋光，露满金杯蝶翅凉。二月好春浑忘却，乱飞争恋御罗黄。
喜雪
楼钥（宋代）

晓风吹起雪漫漫，来兆丰年喜有端。
玉树琼枝无限好，雪窗高阁不胜寒。
直疑天上梅花落，莫作人间柳絮看。
我欲乘风游汗漫，倚栏空自羡飞翰。
西口值风
彭汝砺（宋代）

逐处烟岚照水村，谁家草色接衡门。山藏曲圃非尘路，花满幽衡似故园。

海燕斗风轻笑语，林莺带雨巧飞翻。天时似有清明意，自作新歌慰旅魂。
赠杜鼎升
张及（宋代）

家本樊川老蜀都，世家冠剑岂寒儒。
笔耕尚可储三载，酒战犹能敌百夫。
僻爱舜琴湘水弄，每悬孙画醉仙图。
孟光笑语长相逐，唤作梁鸿得也无。
薄暮次罗山野望
林占梅（清代）

长征此去路无穷，漠漠征尘逐晚风。一片孤城哀角外，千竿修竹夕阳中。

血腥战骨争饥犬，雨打荒营没乱蓬。但愿牧民来召、杜，笙歌重见旧瀛东。
用虞提刑 其二
洪咨夔（宋代）

鸡鸣而起一般时，舜蹠殊途觉与迷。此理天无分厚薄，乃心人自眩东西。

柴门风雨榴花老，草巷烟霏燕子低。玉汝有书来万里，圣贤不泰不栖栖。
导引·九清三境
佚名（宋代）

九清三境，飙驭杳难追。功烈并巍巍。洛都不及西巡到，犹识睟容归。三条驰道隐金槌。仙仗共逶迤。珠宫绀宇申严奉，亿载固皇基。
题止戈堂二首 其二
汪藻（宋代）

千里闽山驿骑飞，天书趣解海边围。异军方逐苍头起，元帅徐将白羽挥。

翻就铙歌春举酒，收还烽火夜开扉。向来万事关兵气，却作风光坐上归。
噉色头
贾似道（宋代）

黑头红项背身跎，更兼大腿及捶拖。
牙齿赤红如钳样，连赢数阵不为多。
偶成
白玉蟾（宋代）

倚蓬小立拂征衣，沙上渔翁理钓丝。
举世更谁闲似我，只今何事未如伊。
莫将水动疑天动，且道舟移是岸移。
家在神霄归未得，钓周钓汉笑人痴。
导引·祖宗垂佑
佚名（宋代）

祖宗垂佑，亨会协重熙。德泽被烝黎。虔崇尊谥陈徽册，藻卫列烝蕤。宸心致孝极孜孜。展礼诏台司。祥烟瑞霭浮清庙，绵宇被纯禧。
拟古
苏泂（宋代）

自吾蜀中归，稍拂衣上尘。
古今名利场，误杀多各市地人。
归囊课宿有，颇欲谋其身。
买花郡庠东，结屋清镜滨。
山田不满百，浊酒当濡唇。
庶几友生来，谈笑夜达晨。
此志犹未道，宽作明年春。
人生几明年，谨勿浪苦辛。
题毗山吴约仲旷远亭一首
刘一止（宋代）

追思五十年前梦，山压平湖水次门。白鹭未惭公子贵，青松不次大夫尊。

文辞朴凸推鼻祖，标置孤高到耳孙。更喜新亭名意好，吴郎清峻芮郎温。
云间怀古
林景熙（宋代）

薰风短棹水粼粼，老鹤疏林寂不闻。
内史祠荒残碣雨，黄门书冷半堆云。
猎肠斜日分桑坞，驰道秋深走鹿群。
寥落一觞谁吊古，渔乡烟景客平分。
减字木兰花·去年端午
向子諲（宋代）

去年端午。共结彩丝长命缕。今日重阳。同泛黄花九酝觞。经时离缺。不为莱菔髭似雪。一笑逢迎。休觅空青眼自明。
刘王花坞
方信孺（宋代）

绿阴到处小舟藏，浅水漂红五里香。
不见芳华旧亭宛，桃花应解笑刘郎。
冬暖海棠盛开三绝
刘克庄（宋代）

少为紫陌看花郎，岁晚维摩住病坊。
忽被彩云瞒老眼，错呼青女作红娘。
沁园春（同前韵再会君鼎饮，因以为别）
陈人杰（宋代）

此去长安，说似交游，我来自东。向蒹葭极浦，吟篷泊雨，梧桐孤店，醉帻敧风。青市生涯，白洲活计，都在水乡鱼稻中。邮亭上，俯清流长啸，惊起虬龙。
霅山面面迎逢。便回首旧游云水空。有连天秋草，寒烟借碧，满城霜叶，落照争红。六代蜂窠，七贤蝶梦，勾引客愁如酒浓。人间世，只醉乡堪向，休问穷通。
人日即事
李商隐（唐代）

文王喻复今朝是，子晋吹笙此日同。舜格有苗旬太远，

周称流火月难穷。镂金作胜传荆俗，翦彩为人起晋风。

独想道衡诗思苦，离家恨得二年中。
上韩运使寿用上萧帅诗韵
王寂（南北朝）

建节十年鬓未华，印悬如斗拥高牙。晚生幸识荆州面，异世犹尊吏部家。

向昔神仙得石髓，至今铅鼎养丹砂。人閒游戏知多少，眼有方瞳顶聚花。
旅怀上石似之郎中
虞俦（宋代）

妄意弹冠不作疎，向来曾是曳长裾。
倚门慈母须微禄，当路君公亦荐书。
杜曲诗成还蹭蹬，河东赋在有吹嘘。
上林不敢栖高树，斗水何妨置腐鱼。
端午日次郁林州
李纲（宋代）

久谪沅湘习楚风，灵均千载此心同。岂知角黍萦丝日，却堕蛮烟瘴雨中。

榕树间关鹦鹉语，藤盘磊珂荔枝红。殊方令节多悽感，家在东吴东复东。
扬州慢 雨窗忆旧寄吴中诸子
姚燮（清代）

兰酒微醺，葛衣初试，薄帘晓润凉侵。讶帘前芍药，早换了浓阴。

恁疏别、吹箫俊侣，梦如天隔，书也云沉。况无聊听到，烟中幽咽啼禽。

好春久去，等飞花、流水难寻。问画桨迎裙，珠窗写扇，几累闲心。

只恐谢娘门巷，黄梅里、苦雨愔愔。便相思能寄，何堪江远山深。
小饮
陆游（宋代）

莫笑放翁颠，歌呼覆酒船。
双螯初斫雪，珍鯗已披绵。
寒雨连旬日，新橙又一年。
更须重九到，作意菊花前。
安溪劝农诗·劝贫富相资
陈宓（宋代）

举债当知济汝穷，取钱须念利难供。
富人心要怜贫者，贫者身全仰富翁。
锦堂春 立春
方佺（清代）

昨日腊残椒酒，今宵冰解东风。一年花事从头起，次第看欹红。

梅绽香飞宫额，柳开翠压眉峰。小廊长日添如线，春色绣帘栊。
读四溟山人集怀计甫草先生
赛开来（清代）

眇目山翁谢四溟，邺城风雨太飘零。黄金肯筑诗人墓，见说吴江计改亭。
湖阴行
周紫芝（宋代）

石头城南五马渡，一马成龙上天去。晋家天子再御朝，洛阳胡骑空无数。

当时枉道马与王，高官饱食丰豺狼。车前已赐兰斑物，江上空馀剑戟场。

日光射天惊贼垒，封豖长蛇梦中起。仓皇只欲玩遗鞭，谁信龙媒已千里。

黄须有智人岂知，不料将军未死时。着新脱故真是贼，白犬下齧天应迟。

谁道晋朝公与相，不及金谷园中儿。
鸡鸣曲三首 其三
胡奎（元代）

晨鸡初鸣月在堂，少妇挑灯开洞房。晨鸡再鸣月在树，门前马嘶郎欲去。

城西月落鸡三鸣，出户不闻郎马声。马声已远鸡声静，回首不知郎远近。

寄语晨鸡休浪啼，啼时愿郎归马嘶。
当食自喜二首
钱时（宋代）

旋摘园蔬随意好，软炊土米绕牙香。
人言少吃多滋味，此是尊生第一方。
雪中观梅
钱时（宋代）

莫嫌梅影太清寒，试向冬窝带雪看。
自是一般相茹入，无诗恰莫近栏干。
阻风雷港
孙蕡（明代）

秋霜夜落南港沙，丹枫柿叶如春花。江豚风应九月节，浦口猎猎吹蒹葭。

柁公移船出沙尾，蒲帆逆风不得使。斗鸣双橹助咿哑，雁应中流水声起。

白头浪里龙气腥，三日不到舒州城。拢船把酒酹河伯，为问澒涌何当平。

九华山色长自好，行人一见一回老。
秋日黑窑厂晚眺
戈渡（清代）

斜阳扶我上荒台，天外青山列障开。万里云阴随雨至，九边风障送秋来。

水流今古同悲响，诗吊幽燕有霸才。几处暮砧催剪尺，白杨衰草雁声哀。
杂歌谣辞。步虚词
高骈（唐代）

青溪道士人不识，上天下天鹤一只。

洞门深锁碧窗寒，滴露研朱写周易。
夜泊武昌城下
蓝智（明代）

苍山斜枕汉江流，自古东南重上游。巫峡秋声连戍角，洞庭月色在渔舟。

白云黄鹤悠悠思，落木啼乌渺渺愁。独夜悲歌形胜地，灯前呼酒看吴钩。
实录院与道山隔墙堂后修竹仆饮
周紫芝（宋代）

风条无叶自萧骚，玉立修篁不受凋。咫尺蓬瀛横雪观，依稀丝竹度云韶。

天怜人老悲双鬓，官似僧闲占一寮。日日杖藜摩饱腹，未知何以答清朝。
寄四明赵秋汀
顾逢（宋代）

作别踰三纪，飘蓬更陆沉。一汀秋夜月，千里故人心。

有梦长如昔，无书直至今。传闻辞禄后，教子老山林。
武陵春 王小先问禅
刘志渊（金朝）

法界一真心正住，当体灭诸缘。内外辉辉体现前。无地亦无天。取相於禅禅复远，禅性月沉渊。动静俱无镇湛然。神用即真禅。
夜泊江干待晓始发适值潮至小舟巅簸苦不得寐得长歌一首
陆秉枢（清代）

钱塘江头舟夜泊，涛声欲卷秋云落。江寒风系不成梦，推篷看月罗衣薄。

榜人夜起说潮生，十担行装一叶轻。随潮忽起又忽落，扁舟难与洪涛争。

潮声偏恐远来客，小舟上下如鱼掷。茫茫一望四无际，浩渺江涛浸蟾魄。

遥峰三叠五叠青，潮头千点万点白。拥衾欲寐梦还醒，把酒独酌酬江灵。

须臾潮落舟亦定，江清月堕星荧荧。
答天宁寺僧宗芑用前韵来见
陈著（宋代）

佳月好风天，诗来眼豁然。
定心生古韵，淡态洗春妍。
一面总如旧，五言相结缘。
尚能茅屋下，剩把巳公传。
旅馆三适
陈造（宋代）

佳齐肯见分，春意偕客至。
谁将清白名，言代碧香谥。
起瀹饶磁瓯，玩吮色香味。
醍醐馥牙颊，沆瀣沃肺胃。
桑落古宜城，不足偕品第。
我病久不饮，此日欲小醉。
快哉羁寓中，乃遣拜嘉。
一杯先晨饭，欻作凌云意。
米饭荐烧猪，佳此三者备。
饱足仍酣醺，眇睨人间世。
题峡山寺
郭昌（宋代）

猿岂为妖恪自迷，世间那有倘来妻。
裂衣心痛从前悔，恪不如猿反噬脐。
台城路
张炎（宋代）

之。既倦，乘月夜归。太白去后三百年无此乐耶。

清时乐事中园赋，怡情楚花湘草。秀色通帘，生香聚酒，修景常留池沼。闲居自好。奈车马喧尘，未教闲了。把菊清游，冷红飞下洞庭晓。

寻泉同步翠杳。更将秋共远，书画船小。款竹谁家，盟鸥某水，白月光涵圆峤。天浮浩渺。称绿发飘飘，溯风舒啸。缓筑堤沙，渭滨人未老。
过城南僧院
姚合（唐代）

寺对远山起，幽居仍是师。斜阳通暗隙，残雪落疏篱。

松静鹤栖定，廊虚钟尽迟。朝朝趋府吏，来此是相宜。
西湖十咏为李载章题 其五 三潭印月
张宁（明代）

片月生沧海，三潭处处明。夜船歌舞处，人在镜中行。
喜迁莺
吴龙翰（宋代）

微雨後，落花天。娇态病恹恹。怕人猜著是相思，成日不开帘。

宝钗横，蝉鬓乱。院宇待人归尽。缓移莲步玉阑前。纤手招花钿。
浦口
方士鼐（清代）

屈指金陵路，驰驱二十秋。山光看不足，暑气未全收。

旅梦惊黄叶，虚名误白头。乘风挂帆去，卧听大江流。
春日即事
周南（宋代）

料理清明天气催，搀先几日柁船开。六朝事往馀簪塔，百草春回上舞台。

巢燕争迎华屋去，海潮犹傍故城来。主人两鬓千丝雪，更斸青冥出稚栽。
老境
陆游（宋代）

一生幸免践危机，老境还山饱蕨薇。
智士固知穷有命，达人元谓死为归。
临窗蜀纸誊诗草，出户郿绦系褐衣。
堪笑街头小儿女，问予君是伯休非？
雨中即事
陈文蔚（宋代）

客身常恨春多雨，遥想吾庐长绿苔。
每作家书问无恙，故园梅竹为新栽。
长安春日
曹松（唐代）

浩浩看花晨，六街扬远尘。
尘中一丈日，谁是晏眠人。
御柳舞着水，野莺啼破春。
徒云多失意，犹自惜离秦。
汉青盖镜铭
佚名（两汉）

青盖作竟四夷服，多贺国家人民息。胡虏殄灭天下复，风雨时节五谷熟。

长保二亲得天力，传告后世乐无极。
醉公子 忆梦中美人
李玉照（清代）

无意拈花片。有恨抛针线。细想梦中人。芳姿记未真。

默坐还相忆。珠泪和香滴。月色到窗纱。寻思暗抵牙。
来日大难
李白（唐代）

来日一身，携粮负薪。
道长食尽，苦口焦唇。
今日醉饱，乐过千春。
仙人相存，诱我远学。
海凌三山，陆憩五岳。
乘龙天飞，目瞻两角。
授以神药，金丹满握。
蟪蛄蒙恩，深愧短促。
思填东海，强衔一木。
道重天地，轩师广成。
蝉翼九五，以求长生。
下士大笑，如苍蝇声。
比同彦平谒希颜千里昆仲千里留醉短项翁彦平
乐备（宋代）

君不见便腹边先生，齁齁昼眠贮五经。
又不见长头朵都尉，喋喋问字聒人耳。
两人挟策烦天机，俱忘其羊乃其理。
不如此翁不知书，肩记颐隐形侏儒。
胸中无物只嗜酒，酒至辄尽甯留余。
有时花帽宾客前，清辩倾倒如流泉。
不辞伴客竟佳夕，第恐吻燥舌本乾。
主人从今莫言穷，有此自足当万钟。
但令时与圣贤对，勿学鄙古中空空。
我昔已自闻其风，向来一笑欣相逢。
他时访戴不必见，径须奓户呼此翁。
厌於行役感梅赋诗
林季仲（宋代）

归袖曾攀墙外子，征鞍又拂雪中花。
往来应被江梅笑，笑我经年不在家。
钓鱼岭
缪祐孙（清代）

无水乃云钓，有才只负屈。纵已陟林端，求鱼奈缘木。
春秋战国门。襄子
周昙（唐代）

君子常闻不迫危，城崩何用急重围。

叛亡能退修文德，果见中牟以义归。
春日偶成三首
陈棣（宋代）

陋巷逢春日，生涯亦足夸。
堆钱聚榆荚，积絮扑杨花。
旌旆千行行，笙歌两部蛙。
凭谁为商榷，何似五侯家。
秋夕
陈渊（宋代）

衰榆弱柳未经霜，已见飘零片片黄。雨后晚风生户牖，莫将灯火汗清凉。
送梁中砥入道从三茅许松豀
张绍文（宋代）

无意觅封侯，来从长史游。
辞章唐韵度，人物晋风流。
花影天坛午，松声月涧秋。
登临尽诗境，分我半山不。
藕池阻风，寄同行抚牧裘驾
王周（宋代）

船樯相望荆江中，岸芦汀树烟濛濛。

路间堤缺水如箭，未知何日生南风。
鹧鸪天·只惯娇痴不惯愁
赵长卿（宋代）

只惯娇痴不惯愁。离情浑不挂眉头。可怜恼尽尊前客，却趁东风上小舟。真个去，不忺留。落花流水一春休。自怜不及春江水，随到滕王阁下流。
读孟郊诗二首 其一
苏轼（宋代）

夜读孟郊诗，细字如牛毛。寒灯照昏花，佳处时一遭。

孤芳擢荒秽，苦语馀诗骚。水清石凿凿，湍激不受篙。

初如食小鱼，所得不偿劳。又似煮蟛𧑅，竟日持空螯。

要当斗僧清，未足当韩豪。人生如朝露，日夜火消膏。

何苦将两耳，听此寒虫号。不如且置之，饮我玉色醪。
《庚申和李峙青感世八首》 其六
陈虔安（清代）

满州沉坠帝王星，憔悴阿禅老后廷。黠帅弄兵多诈术，伧夫复后昧常经。

黄陂出走苍生泣，南院空悲碧血腥。大乱已如原上火，当年何不救荧荧。
题玉真书院
程迥（宋代）

吴侯所筑居，密近玉真麓。翳葳秘幽奇，千载空乔木。

一朝敞虚秘，划见神仙躅。拄杖步危磴，远寄千里目。

鹤凭子晋笙，凫举王乔足。信是隐君子，名入丹青录。

冥搜得佳句，隐然可骚仆。早闻云锦溪，鸣榔到岩谷。

寄我辋川图，居然媚幽独。何当棹轻舠，飞鸟送遐瞩。
书马使君所藏草虫
艾性夫（元代）

晋陵草虫妙天下，一幅千金不当价。
谁将此本送使君，蜂蝶数辈蔬一根。
此蔬雅淡无色香，嗟汝蜂蝶空疏狂。
人间桃李千万树，有翅奈何不飞去。
留别王教谕士敬 其一
李昌祺（明代）

汴省分携又四年，他乡一见倍堪怜。白头纳禄惭予晚，绛帐横经羡子贤。

灯影飐风临水店，橹声摇月下河船。匆匆会面匆匆别，回首长淮一慨然。
过严子陵钓滩
徐经孙（宋代）

仰止高风不可攀，且图生出鬼门关。稽首台前无复过，归家斩却钓鱼竿。
送王子庆诏檄浙东收郡县图籍 其一
赵孟頫（元代）

木落江南天地秋，西风吹子过东州。试开图籍寻佳处，便命舟车作胜游。
柬李仲达
周元晟（清代）

早岁登高第，宁亲返故墟。岂期轩冕客，能访薜萝居。

闭户经年久，支床累用馀。温言劳问讯，车马耀蓬庐。
为胡元瑞题绿萝馆二十咏 其二 琴
王世贞（明代）

谁言广陵散，便逐嵇生逝。小作三日思，归鸿渺然至。
水龙吟 杨花和东坡韵
薛时雨（清代）

可怜一片春痕，纷纷都似天花坠。飘茵堕溷，自家不管，管人离思。

倦眼愁看，閒情怕惹，枇杷门闭。是个侬小影，要留他住，又依旧、三眠起。

庭院愔愔昼静，悄无人、榆钱青缀。也曾经过，繁华世界，教谁揉碎。

荡子寒盟，美人诉怨，有如春水。便浮萍化出，今生已过，酿来生泪。
送友人涂景旻下第归五羊
丘浚（明代）

晓日都门道，春风酒一杯。为怜君独去，却忆我同来。

杨柳春堪折，芙蓉秋始开。临岐凝望邈，目断越王台。
严州
李本楑（清代）

芊绵春草合，竹外发寒梅。山势依城转，江流抱郭开。

澹烟群鸟去，微雨一帆来。回望严陵濑，清风满钓台。
题萧宰十二咏堂三山两水之亭
戴复古（宋代）

百载园林复故庐，收功全在五车书。
一翁二季苏家样，三水两山喻曲居。
十二咏成传不朽，三千篇出又何如。
年来事事如人意，敢请先生赋遂初。
过郭代公故宅
杜甫（唐代）

豪俊初未遇，其迹或脱略。代公尉通泉，放意何自若。

及夫登衮冕，直气森喷薄。磊落见异人，岂伊常情度。

定策神龙后，宫中翕清廓。俄顷辨尊亲，指挥存顾托。

群公有惭色，王室无削弱。迥出名臣上，丹青照台阁。

我行得遗迹，池馆皆疏凿。壮公临事断，顾步涕横落。

高咏宝剑篇，神交付冥漠。
采桑子（重阳病起饮酒连夕）
朱敦儒（宋代）

天高风劲尘寰静，佳节重阳。叶下潇湘。碧海晴空一阵霜。

安排弦管倾芳酝，报答秋光。昼短歌长。红烛黄花夜未央。
张郎中尤少卿相继过访未果往谢先成古诗寄呈
张镃（宋代）

离标无过张户部，督赋文移多似雨。
侵晨径造梦蝶床，冷坐谭诗捐俗语。
博闻无过尤少卿，议礼辨析纷如争。
破午远到煨芋宇，抵掌谈事非今情。
梦蝶床前何所有，一盏朮汤聊代酒。
煨芋室中殊可怜，半碗草茶不直钱。
登车出门尚回盼，隣媪巷童惊走看。
雪寒水际正萧条，安得驺呼连改观。
世上尘劳忙若鑽，想谷跳身脱羁绊。
只堪告诉向梅花，我是梅花千树伴。
春风不觉园中换，刺字交驰烦则乱。
狂歌愈见野人真，巨笔掀空合有神。
持蔬轩作 其五
屈大均（明代）

猗彼幽兰花，春黄而秋紫。颜色能随时，所以媚君子。
题楚江清晓图
丁复（元代）

海色澄明霞欲生，白烟楼阁静峥嵘。青枫江上船已发，苦竹岭头人未行。
又代钱惟重挽顾母辞一章
林大春（明代）

井丹亦有言，之子在江黄。井丹过闾时，余亦浮荆湘。

云羽各差池，未获同登堂。忆昔顾生来，明经谒未央。

生也奉檄归，江汉空相望。怅余未云遇，神交千里长。

去年余西归，比邻接辉光。每怀生也进，遥知母也强。

昨日闻报书，云已游大荒。造物茫何意，孝子心苦伤。

井丹甫作诵，清风激中肠。因之感聚散，不独悲存亡。

如玉惭徐孺，生刍聊寄将。
寄后村刘潜夫
戴复古（宋代）

客游仙里见君时，拥絮庵中共说诗。
别后故人知我否，年几八十病支离。
词变 醉公子 其十八 前调
丁澎（清代）

秋怕寒闺空。叶仄远天随梦送。朝来稠露红。行怯窄鞋弓。

起早朝梳罢。倦倚勾帘下。满庭萋草柔。燕双愁上楼。
念奴娇（寿萧守）
赵汝恂（宋代）

萧守六月九日生。其时购得右曼卿书寿字碑，挂於厅壁，乃景佑五年六月九日书，月日恰同，用以为意。

金塘瑞溢，爱琉璃十顷，风漪摇碧。玉女三千擎翠盖，簇拥芙容仙伯。鸾鹤回翔，龙蛇飞动，醉墨挥仙笔。磨崖书寿，分明知是今日。

应为今日生申，银钩照坐，光满图书壁。竹马儿童传好语，小住湖山开国。玉玺成文，金莲赐对，剑履登玄石。丹砂九转，功成依旧头黑。
句
江砢（宋代）

太傅数日别，刘公一纸书。
松子岭
刘敞（宋代）

鹿儿峡未尽，松子岭相望。走险暇扫荫，摩空愁乱行。

霜增头皓白，尘变马晒黄。不作还乡意，羁人应断肠。
出山相赞
释心月（宋代）

弃却金轮尊贵人，要来平地讨艰辛。
如斯面目尘埃甚，更说优昙别是春。
酬张员外见寄
杜荀鹤（唐代）

分应天与吟诗老，如此兵戈不废诗。生在世间人不识，

死于泉废鬼应知。啼花蜀鸟春同苦，叫雪巴猿昼共饥。

今日逢君惜分手，一枝何校一年迟。
次韵叔父所居六首 其二
苏过（宋代）

湫隘黄门宅，喧嚣半雉墙。此君时掩苒，小屋自清凉。

月落寒梢静，春回稚笋猖。儿童护鸡犬，更看引鞭长。
在西国怀王舍城（一三五七九言）
义净（唐代）

游，愁。赤县远，丹思抽。鹫岭寒风驶，龙河激水流。

既喜朝闻驶复驶，不觉颓年秋更秋。

已毕耆山本愿城难遇，终望持经振锡住神州。
和易岩梅下韵
王柏（宋代）

梅送清香到酒边，东君伎俩已先传。
稜稜梢外殊无冷，点点花中各有天。
霜洁冰清时未正，风和日暖老相便。
一杯适意毋空度，添一年时减一年。
蝶恋花 少兰弟招饮牡丹花下，即席偶成
袁绶（清代）

几日轻阴游兴懒。燕子来时，已负韶光半。落尽榆钱风力软。

春负暗逐蕉心展。

却喜雨丝吹乍断。月姊多情，特放蟾光满。锦瑟云璈红玉管。

隔花试听歌喉啭。
春夜期裴都曹济集心上人院不至
皎然（唐代）

东林期隐吏，日月为虚盈。远望浮云隔，空怜定水清。

逍遥方外侣，荏苒府中情。渐听寒鞞发，渊渊在郡城。
肩吾生日三绝句
魏了翁（宋代）

尚记联车入界头，帘安门外麦三秋。
江山气度依前伟，简册功夫匪昔侔。
金虎白龙诗 其五
张果（唐代）

满市黄芽无不归，世人轻宴治尘微。公卿尽识真灵药，至死贪婪斗晓晖。
句
李宗孟（宋代）

空遗费仙足，不见庾公游。
草木有新色，江山余故愁。
秋怀十首微云淡河汉疏雨滴梧桐为韵
杨冠卿（宋代）

幽花上篱落，寒烟婘楸桐。
络纬勉妇织，暮色凄房栊。
日月如跳丸，虫鱼不书攻。
发黑今益白，脱巾成老翁。
新安江路
权德舆（唐代）

深潭与浅滩，万转出新安。人远禽鱼净，山深水木寒。

啸起青蘋末，吟瞩白云端。即事遂幽赏，何心挂儒冠。
和都运判院韵辄记即事 其二
张孝祥（宋代）

平生烟霞成痼疾，置在朝市殊不宜。梦寻归路向何许，淮南小山生桂枝。
松
贾似道（宋代）

城中得此观，不用远寻幽。
松影半坛月，竹色一帘秋。
喜宾旸再来三桥次旧韵二首 其二
方回（元代）

城头霜树回春色，楼下冰河动水纹。联步即堪同拾翠，分携犹记欲书云。

祝摩肤发终须尽，质粥书衣尚可醺。彼我相㰞两难判，未知百世果谁闻。
送刘昭寺丞游河南
赵抃（宋代）

云水无心是处同，洛阳花发正春风。路逢达道人休问，熊耳山开少室空。
宿借眠庵题壁四首 其四
湛若水（明代）

一笑人间已了缘，白头随处曲肱眠。道流火候无消息，忘助閒时不是仙。
上饶道中望月岩
周紫芝（宋代）

瘦马度莽苍，悠悠忽长年。群山不知数，衮衮来眼前。

忽逢天上月，下挂苍崖巅。炯如碧玉玦，中空窦云天。

岩柯亦薄相，为作蟾桂圆。阴晴无显晦，千古长婵娟。

坐令马上梦，忆我江南川。江空月自吐，万顷含风烟。

静闻欸乃声，入我独宿船。误从尘网中，见似喜欲颠。

何当追昔游，摆脱区中缘。买地结茅屋，攀云蹑飞仙。

朝吸白露光，暮饮山根泉。清欢倘可结，浩歌与周旋。
宿苍谿馆
刘沧（唐代）

孤馆门开对碧岑，竹窗灯下听猿吟。巴山夜雨别离梦，

秦塞旧山迢递心。满地莓苔生近水，几株杨柳自成阴。

空思知己隔云岭，乡路独归春草深。
泗州院旃檀白衣观音赞
释德洪（宋代）

我闻菩萨昔因地，所供养佛名观音。从闻思修入悟心，心精遗闻而得道。

见闻觉知不可易，譬如西北与东南。而此乃曰闻可遗，令人罔然堕疑网。

龙本无耳闻以神，蛇亦无耳闻以眼。牛无耳故闻以鼻，蝼蚁无耳闻以身。

六根互用乃如此，闻不可遗岂理哉。彼于异类昧劣中，而亦精妙不间断。

况我自在慈忍力，无畏解脱独不然。钟鼓俱击声不同，知其不同是生灭。

而二种声不相参，即是同时寂灭法。稽首净智功德聚，广大庄严悲愿海。

悯我心明力不逮，时时种子发现行。如人因酒而发狂，戒饮辄复逢佳酝。

愿灭颠倒痴暗障，愿获辩才智慧藏。游戏十方微尘刹，亦施无畏利众生。

凡曰有心能闻者，同入圆通三昧海。
游仙诗二十首选五 其三
周凤翔（明代）

岷江一堑万流枯，辟谷何妨且啖珠。驱策五丁牛气力，繁田辟作大西湖。
题野翁亭
韩淲（宋代）

岝崿峰前野翁亭，溪声常在山常清。我来尚想坡仙灵，刁令遗事犹芳馨。

寒烟浓淡晚雨零，主人醉客客未醒。他时此地谁重经，俛仰今昔俱忘形。
庚申十二月二十一日西和州健步持子布书报已
陆游（宋代）

万里东来双鲤鱼，衰翁悲喜得儿书。
闻过岘首已冬至，想到匡庐将岁除。
辛苦山行穿雪履，凄凉旅饭嚼冰蔬。
此行身历艰难遍，莫厌东皋共荷鉏。
渔家傲 其四
可旻（宋代）

佛赞西方经现在。广长舌相三千界。为要众生生信解。

临终迈。不修净业犹何待。

七宝池塘波一派。莲华朵朵车轮大。华内托生真自在。

分三辈。阿鞞跋致长无退。
閒题 其二
叶杲（宋代）

寻常巷陌燕徘徊，带得春风去不回。沧海连天云浪阔，寄将消息上蓬莱。
随跸杂记二首 其二
宋之绳（清代）

车声方隐隐，夜色已苍苍。山势开天险，河流接大荒。

人眠千嶂月，马啮万群霜。行幄东南近，风清禁漏长。
题八咏楼
赵抃（宋代）

隐侯诗价满东吴，八咏诗章意思殊。世说当年清瘦甚，不知全为苦吟臞。
步虚词二首 其二
赵佶（宋代）

高真明道德，垂世五千言。解释惭凉薄，殚诚测妙元。

霓旌严教典，羽唱彻云軿。瑞鹤仪空际，祥风拂署烦。

穹窿兹响应，宝祚亿斯年。
玉树后庭花
曾极（宋代）

结绮临春成草莽，繁华都入暮烟中。
后庭玉树迎秋色，犹带张妃脸上红。
召赴北京留别灵谷定岩戒上人
李昌祺（明代）

长忆烟霞水石边，高僧于我最忘年。𣒰檀树底焚香坐，优钵忘间扫榻眠。

了幻未能辞五浊，观空自可断诸缘。无衣无带堪留别，林下分携一慨然。
以山石条环赵昌甫交支廿八字
陈文蔚（宋代）

连城价重虽非玉，千古名存寿此山。
野服闲居颇相称，无端因得玩如环。
次韵韶卿壬寅元日又三日闻游人颇盛之作
杨载（元代）

堂堂宵雨过，栗栗晓寒仍。献岁人同得，东郊事复兴。

杜门疑我拙，有句爱君能。且验临阶草，从今日渐增。
送张持国省干归山阴三首
仲并（宋代）

臭味张公子，生涯类我贫。
又为两乡梦，看即一朝绅。
洗眼千岩秀，抽身肥马尘。
他年乘夜雪，从子剡溪滨。
秋怀十首 其三
张耒（宋代）

夜静四听绝，蟋蟀鸣我堂。知时尔虽早，啧啧竟何伤。

西风肃万木，百物皆摧藏。尔岂不自得，悲鸣诉中肠。

寒衣已在椸，纨扇委空床。豳诗嗟妇子，入处谨风霜。

而我独何成，远游悲异乡。出处两无策，感时空慨慷。
颂示勤老
李纲（宋代）

平生闻说蒋山勤，今日相逢过所闻。还似泉公唤居士，一声吹散满天云。